שרון גל על הייעוץ התקשורתי שהוא נותן במקביל לעבודתו כעיתונאי: זו משימה לאומית וחוץ מזה זה לא ייעוץ תקשורתי
בשבוע שעבר דיווח אלכסנדר כץ באתר "אייס" כי יועצת התקשורת של משפחת החייל שירה בחברון בפלסטיני שדקר חיילי צה"ל החליטה לעזוב את תפקידה, וזאת בשל חילוקי דעות עם שרון גל, המלווה אף הוא את המשפחה. מאז שפרש מהכנסת בספטמבר השנה שעברה שב גל לעבוד כעיתונאי, והוא מגיש תוכנית כלכלית יומית בערוץ 20. סעיף 17 בתקנון האתיקה של מועצת העיתונות אוסר על עיתונאי לעסוק בכל עיסוק נוסף, עם דגש על יחסי-ציבור או כל שירות אחר הקשור "בתחום עיסוקו או מומחיות של העיתונאי". גל טוען כי הליווי שהוא מעניק למשפחת החייל חשוב מכדי שיוותר עליו. שרון גל, האם אין כאן חשש לניגוד עניינים? "לך זה נראה כניגוד עניינים כשמדובר בחייל צה"ל?". בדרך כלל עיתונאי לא משמש במקביל כיועץ תקשורת בלי קשר למי הוא מייעץ. "מי אמר שאני יועץ תקשורת?". אתה לא מייעץ להם תקשורתית? "אני מסייע למשפחה ולחייל בכל דבר שאני יכול לסייע להם. בגיוס עורכי-דין, בגיוס מקורות מימון להגנה משפטית, בכל מה שכרוך בזה מסביב, כולל התנהלות מול התקשורת. אבל זה לא שירותי ייעוץ תקשורתי. בעיני יש כאן משימה לאומית וצריך לטפל בחייל ובמשפחתו. לכן אני שם את זה לפני הכל, ואני לא רואה פה שום ניגוד עניינים. מי שרואה כאן ניגוד עניינים, שיבושם לו. אני עושה את זה בהתנדבות מלאה ובלב שלם ועם הרבה תקווה שאפשר יהיה לסייע ולסיים את הפרשה הזו כשהחייל בבית".